IKKE HELT FORNØYD: Utenriksminister Espen Barth Eide (Ap) kaller våpenhandelsavtalen for «et viktig skritt i riktig retning», men legger ikke skjul på at det trengs mer arbeid for å sikre at den blir et effektivt virkemiddel mot væpnet vold. Foto: TERJE BRINGEDAL

Norge signerer FNs nye våpenhandelsavtale

Norge vil være blant de første landene som mandag signerer verdens nye våpenhandelsavtale. Deretter starter jobben med å sørge for at den virkelig bidrar til å legge bånd på våpenindustrien.

3. juni 2013

Artikkelen er over syv år gammel

Da avtalen ble vedtatt i FNs hovedforsamling 2. april, var både den norske regjeringen og humanitære organisasjoner skjønt enige om at teksten var svakere enn ønsket.

Utenriksminister Espen Barth Eide (Ap) kaller avtalen for «et viktig skritt i riktig retning», men han legger ikke skjul på at det trengs mer arbeid for å sikre at den blir et effektivt virkemiddel mot væpnet vold.

- I årene framover vil vi arbeide for å styrke avtalen, både på enkeltområder og for å holde den oppdatert på den teknologiske utviklingen på våpenområdet, sier Eide i en pressemelding.

Det er statssekretær Gry Larsen (Ap) som mandag er på plass i New York for å signere avtalen, et første skritt før avtalen kan settes ut i livet.

50 land må ratifisere avtalen før den trer i kraft. Det vil si at loven må vedtas i 50 lands nasjonalforsamlinger og bli en del av landenes nasjonale lovverk.

Det vil kunne ta opptil flere år, og uansett vil den ikke gjelde for land som Russland og Kina ettersom de lot være å stemme for avtalen i hovedforsamlingen.

Avtalen innebærer blant annet et forbud mot eksport av våpen hvis det er fare for at de vil bli brukt til folkemord, krigsforbrytelser, organisert kriminalitet eller av terrorister.

Publisert: 03.06.13 kl. 10:47

Mer om FN